ఇండియా గేట్
యమునా నది తీరాన ఉన్న భారత దేశపు రాజధాని నగరంలో ఉన్న చూడచక్కని ప్రదేశాలలో ఒకటైన ఇండియా గేట్ (India Gate) 9 దశాబ్దాల క్రితం మొదటి ప్రపంచ యుద్ధంలో మరియు అఫ్ఘన్ యుద్ధంలో అమరులైన 90 వేల యుద్ధజవానుల స్మృత్యర్థం నిర్మించిన అపురూప కట్టడం. 42 మీటర్ల ఎత్తు ఉన్న ఈ కట్టడం భరత్‌పూర్ ఎర్రరాయితో నిర్మించబడింది. 1971 నుంచి ఇక్కడ అమర్‌ జవాన్ జ్యోతి కూడా వెలుగుతోంది. ఇండియా గేట్ పరిసరాలలో చూడముచ్చటగా ఉన్న పచ్చిక బయళ్ళు, చిన్నారులు ఆడుకోవడానికి సుందరమైన పార్కు, బోట్‌ క్లబ్ ఉండటమే కాకుండా ఇక్కడి నుంచి నేరుగా రాష్ట్రపతి భవన్ చూడడం మరుపురాని అనుభూతినిస్తుంది.
న్యూఢిల్లీ రైల్వే స్టేషన్
న్యూఢిల్లీ రైల్వే స్టేషను (హిందీ: नई दिल्ली रेलवे स्टेशन, ఉర్దూ: نئی دلّی ریلوے سٹیشن ), స్టేషను కోడ్ NDLS, ఇది ఢిల్లీలోని ప్రధాన రైల్వే స్టేషను. న్యూఢిల్లీ స్టేషను అత్యంత రద్దీ ఉన్న రెండవ స్టేషను, మరియు భారతదేశంలోని అతిపెద్ద వాటిలో ఇది ఒకటి. ఇక్కడ రోజుకి 300ల రైళ్ళ రాకపోకలు 16 ప్లాట్‌ఫాంల మీద జరుగుతాయి. ప్రపంచంలోని అతిపెద్ద రవాణా మార్గపు ఇంటర్లాకింగ్ సిస్టంను కలిగి ఉన్న రికార్డును న్యూఢిల్లీ స్టేషను కలిగి ఉంది. ఈ స్టేషను ఢిల్లీ మధ్యన ఉన్న కన్నాట్ ప్లేస్‌కు రెండు కిలోమీటర్ల ఉత్తరాన ఉంది.